
	Informatīvais ziņojums
Par valsts apmaksāto laboratorisko izmeklējumu nodrošināšanu
	Iebildums
Latvijas Republikas Veselības ministram
Hosamam Abu Meri

Nacionālā Veselības Dienesta direktoram
Ārim Kasparānam
Rīgā, 2024. gada 15. maijā.
Latvijas Laboratorās medicīnas biedrība (LLMB) ir iepazinusies ar TAP izsludināto Veselības ministrijas ziņojumu 24-TA-1183 "Par valsts apmaksāto laboratorisko izmeklējumu nodrošināšanu" un iebilst pret tā tālāku virzīšanu sekojošu apsvērumu dēļ:
1.      Tarifu izmaiņa nav notikusi saskaņā ar MK noteikumiem Nr. 555 "Veselības aprūpes pakalpojumu organizēšanas un samaksas kārtība", kur paredzēts, ka veselības aprūpes pakalpojumu tarifus aprēķina izmantojot 152. punktā noteikto formulu. Tā vietā bez argumentēta pamatojuma tika izvēlēti 6 laboratoriju cenrāži. Un pat tad netika vērtēts vidējais tarifs, bet gan 3 zemākie. Biedrība nesaredz pamatojumu  tarifu aprēķinam izmantot šādu metodoloģiju. Ņemot vērā vidējo maksas cenrāžu cenu, sanāk, ka pēc jauno tarifu pieņemšanas 17 manipulācijas būs lētākas nekā vidējā maksas cena. Tāpat jāatzīmē, ka NVD ir veikusi tikai vienpusēju cenu salīdzinājumu, nepiedāvājot paaugstināt tos tarifus, kuri ir ievērojami zemāki par maksas cenrāžos minētajām cenām.
2.      Tik būtiska tarifu samazināšana vidēji par 27% atsevišķām mazajām ambulatorajām laboratorijām, kā arī daļai mazo slimnīcu laboratoriju, var būt izšķiroša, lai beigtu eksistēt. Šīm laboratorijām ir ievērojami mazāks pakalpojumu spektrs, tāpēc tām šis TOP25 faktiski aptver gandrīz visas analīzes. Arī lielajām slimnīcām, kuras beidzamos gadus ievērojami attīsta savu ambulatoro pakalpojumu klāstu, tas radīs ievērojamus ieņēmumu samazinājumu, kuru maz ietekmēs uzņemšanas nodaļas tarifu atvieglojumi.
3.      Neviens no informatīvajā ziņojumā norādītajiem pārstrāžu iemesliem nav saistīts ar laboratorijas darbību, turpretī finansējuma samazinājums paredzēts tieši laboratorijām. Atbildīgajām institūcijām būtu jāsāk novērst pārstrāžu cēloņi, nevis sekas.
4.      Šis projekts nav ticis saskaņots ar vienīgo profesionālo asociāciju LLMB, kaut arī tam būs ļoti ievērojama negatīva ietekme uz Latvijas laboratorās medicīnas jomu.
Laboratoriskie izmeklējumi ir pierādījumos balstītas mūsdienu medicīnas pamats un to izmaksas nav vērtējamas atrauti no kopējā ārstniecības procesa. Jebkāda veida samazinājums, ierobežojums diagnostiskajā posmā rezultējas ar papildu slogu budžetam ārstniecībā un pacientu aprūpē.
Tarifu samazinājums neatrisina galveno problēmu - nepietiekamo finansējumu veselības aprūpē un ilgtermiņā radīs negatīvu ietekmi uz medicīniskās aprūpes kvalitāti, pieejamību un paaugstinās kopējās veselības aprūpes budžeta izmaksas.
Ievērojot minēto, LLMB lūdz atlikt minētā likumprojekta izskatīšanu un saskaņot to ar profesionālo biedrību.
Latvijas Laboratorās medicīnas biedrības
Valdes priekšsēdētāja

